[pic] | AZ EURÓPAI KÖZÖSSÉGEK BIZOTTSÁGA |

Brüsszel, 14.9.2009

COM(2009) 478 végleges

A BIZOTTSÁG JELENTÉSE A TANÁCSNAK

Éves jelentés a 2004. április 29-i 866/2004/EK tanácsi rendelet végrehajtásáról és az alkalmazásából következő helyzetről {SEC(2009) 1182}

A BIZOTTSÁG JELENTÉSE A TANÁCSNAK

Éves jelentés a 2004. április 29-i 866/2004/EK tanácsi rendelet végrehajtásáról és az alkalmazásából következő helyzetről

Bevezetés

A csatlakozási okmány 10. jegyzőkönyvének 2. cikke szerinti rendszerről szóló, 2004. április 29-i 866/2004/EK tanácsi rendelet[1] (a továbbiakban: a zöld vonalról szóló rendelet) 2004. május 1-jén lépett hatályba. A rendelet meghatározza azokat a feltételeket, amelyek mellett az EU-jog rendelkezéseit alkalmazni kell a személyeknek, áruknak és szolgáltatásoknak azon a vonalon keresztül történő mozgására, amely a Ciprusi Köztársaság területén a Ciprusi Köztársaság kormányának tényleges ellenőrzésén kívül eső területek és az annak tényleges ellenőrzése alatt álló területek között húzódik (a továbbiakban: a zöld vonal).

Ez a jelentés a 2008. május 1. és 2009. április 30. közötti időszakra vonatkozik.

1. A zöld vonalról szóló rendelet módosításai

2008. június 16-án a Tanács a Ciprus szigetén folyó kereskedelem további könnyítése céljából rendeletet fogadott el a zöld vonalról szóló rendelet módosításáról.[2]

A módosító rendelet általános hatállyal megszüntette a Ciprus északi részén előállított és a zöld vonalon keresztül értékesített mezőgazdasági termékek vámját. Ezenfelül a zöld vonalat átlépő személyek személyes poggyászában szállított áruk megengedett összértékét 135 EUR-ról 260 EUR-ra emelte, így ösztönözve a ciprusi török közösség gazdasági fejlődését. Az említett összeget meg nem haladó értékű, a Ciprusi Köztársaság kormányának ellenőrzése alá tartozó területekre, valamint az Egyesült Királyság ciprusi felségterületeire[3] a zöld vonalon át érkező áruk mentesülnek a vámok, a jövedéki adó és az egyéb adók alól. Ez a szabály nem vonatkozik a cigarettára és az alkoholra, amelyekkel kapcsolatban a zöld vonalról szóló rendelet 6. cikkének (2) bekezdése állapít meg határértékeket. Végezetül, a módosítások átlátható módon szabályozták a Ciprus északi részéről a kormány ellenőrzése alatt álló területekre vagy a támaszponti felségterületre érkező áruk (legfeljebb hat hónapig tartó) ideiglenes bevitelét.

A zöld vonalról szóló rendelet módosításait probléma nélkül végrehajtották. Ezek azonban nem vezettek a zöld vonalon keresztül folyó kereskedelem észrevehető növekedéséhez sem az érintett termékek, sem a ciprusi törökök által nyújtott szolgáltatások vonatkozásában.

Az áruk ideiglenes bevitele tekintetében 2008. november 1-je óta vannak érvényben ciprusi nemzeti szabályok (melyek a vámhivatal körlevelének formájában jelentek meg, és amellyel azonosat a támaszponti felségterület polgári adminisztrációja is kiadott). Azóta összesen 73 ideiglenes bevitel került nyilvántartásba; ezek közül 27 esetben javítandó árukról, 14 esetben kiállításra vitt áruról, egy esetben pedig professzionális felszerelésről volt szó. További 31 eset olyan személyek (más országokban regisztrált) közlekedési eszközeire vonatkozott, akik Ciprus északi részének valamely kikötőjén keresztül léptek be a kormány ellenőrzése alatt álló területekre, és akik bejelentett szándékuk szerint hat hónapnál rövidebb ideig tartózkodnak a kormány által ellenőrzött területeken. Eddig nem kértek garanciát az ideiglenes bevitelhez.

2. Végrehajtási intézkedések

2009. január 21-én a Bizottság határozatot fogadott el további független növény-egészségügyi szakértők kinevezéséről, akik feladata az, hogy vizsgálatokat folytassanak a Ciprusi Köztársaságnak a kormány tényleges ellenőrzésén kívül eső területein (lásd a lenti 4.6. pontot).

3. Személyek átkelése

3.1. Az engedélyezett átkelőhelyeken való átkelés

A rendelet szilárd jogi keretet biztosít a zöld vonalat az engedélyezett átkelőhelyeken átlépő ciprusi állampolgárok, más uniós polgárok és harmadik országok állampolgárainak szabad mozgásához. A Ciprusi Köztársaság által rendelkezésre bocsátott adatok szerint 730 310 (előző évben 633 163) ciprusi görög személy 193 909 járművel (előző évben 426 990)[4] lépett át a kormány által ellenőrzött területről Ciprus északi részére, és 1 287 126 (előző évben 1 162 739) ciprusi török 451 334 (előző évben 602 992) járművel utazott Ciprus északi feléről a kormány ellenőrzése alatt álló területekre a jelentéstételi időszak során.[5] A Ciprusi Köztársaság adatai szerint a jelentéstételi időszak során további 739 097 nem ciprusi uniós polgár és harmadik országból származó állampolgár lépte át a zöld vonalat (az előző évből nem áll rendelkezésre adat).

Ezek az adatok nem tartalmazzák a támaszponti felségterület fennhatósága alá tartozó Pergamos és Strovilia átkelőhelynél átkelt személyeket és járműveket. Az utóbbiak vonatkozásában e két átkelőhely vonatkozásában nem áll rendelkezésre részletes statisztika. A támaszponti felségterület polgári adminisztrációja szerveinek becslése szerint e jelentéstételi időszakra vonatkozó éves átlagban Stroviliánál 94 000 ciprusi görög lépett át Ciprus északi részére, és 243 000 ciprusi török kelt át a támaszponti felségterületre, illetve Pergamosnál 34 000 ciprusi görög lépett át Ciprus északi részére, és 168 000 ciprusi török a támaszponti felségterületre.[6]

67 főről (2008) 63 főre (2009) csökkent a Ciprusi Köztársaság rendőrsége (a továbbiakban: CYPOL) azon tagjainak száma, akik közvetlenül az átkelőhelyeken teljesítenek szolgálatot.

Az ellenőrzési pontok napi személyforgalmával kapcsolatosan nem érkezett jelentés komolyabb zavarkeltő eseményről.

3.2. Illegális migráció a zöld vonalon keresztül

Továbbra is komoly aggodalomra ad okot a zöld vonalat illegálisan átlépő harmadik országbeli állampolgárok magas száma. A Ciprusi Köztársaság adatai azt mutatják, hogy a jelentéstételi időszakban az elfogott illegális bevándorlók összlétszáma némileg csökkent (5844-ről 5560-ra) az előző év rekordmagasságú adataihoz képest – IV. melléklet.

A CYPOL jelentése szerint ezen 5560 illegális bevándorlóból csak 35 érkezett közvetlenül a kormány által ellenőrzött területekre, míg 5525-en a zöld vonalon keresztül léptek be oda. Ebből az 5525 illegális bevándorlóból 5347-et tartóztatott le a CYPOL, 178-at pedig a támaszponti felségterület rendőrsége, amely ezt követően átadta az elfogottakat a CYPOL-nak. A CYPOL szerint az illegális bevándorlók főként a következő országokból érkeztek: Szíria (48%), Irán (9%), valamint Ciszjordánia és a Gázai-övezet (9%). Az illegálisan érkező harmadik országbeli állampolgárok jelentős része később menedékjogot kért (5 560 főből 2 226). Az illegális bevándorlók másik jelentős része önként távozott (2415-en, az előző évi 1509-hez képest).[7]

A kormány ellenőrzése alatt álló területekre vezető útvonalról készített CYPOL-elemzés az előző évivel azonos – elsősorban dokumentumokon és maguk a bevándorlók által tett nyilatkozatokon alapuló – kritériumok alapján készült[8].

Az okmányok tekintetében a CYPOL adatai azt az aggodalomra okot adó trendet mutatják, hogy a jelentések alapján a kormány ellenőrzése alatt álló területekre a zöld vonalon keresztül érkező illegális bevándorlók 65%-ának (5 347 főből 3 486) (előző évben 47%) útlevelében török vagy ciprusi török be- vagy kiléptetőbélyegző-lenyomat volt (36%, illetve 28%[9]), vagy Törökország által kibocsátott, Ciprus északi részére történő belépésre jogosító vízum (1 %), illetve az Észak-ciprusi Török Köztársaság „vízuma” vagy „tartózkodási engedélye” (0,2 %) szerepelt.[10]

A Ciprusi Köztársaság hatóságaitól kapott tájékoztatás szerint 131 olyan illegális bevándorlót (főképpen Szíriából és Irakból érkezőket) azonosítottak, akik a belépéshez a szíriai Latakiából a Ciprus északi részén található Famagustába irányuló közvetlen kompösszeköttetést vették igénybe, és így elkerülték a Törökországon való átutazást. Ugyanakkor gyanítható, hogy ezt az útvonalat ennél sokkal nagyobb számú illegális bevándorló vette igénybe.

A (részben a támaszponti felségterületen és részben Ciprus északi részén fekvő) Pergamos faluban vagy közelében számos nem engedélyezett „átkelőhely” van, amelyeket helyi lakosok és gazdálkodók még mindig használnak. Ezek ellenőrzése különösen nehéz. Ezzel kapcsolatban a támaszponti felségterület polgári adminisztrációja tájékoztatta a Bizottságot arról, hogy a támaszponti felségterület rendőrsége, vámhivatala és bevándorlási hivatala, valamint az Egyesült Királyság katonai erőforrásai továbbra is szorosan együttműködnek az illegális bevándorlás visszaszorítása érdekében. Ezenkívül a támaszponti felségterület vám- és bevándorlási hivatala speciális hírszerző csoportot hozott létre. A hivatal hét további műveleti tisztet is alkalmazásba vett, általában gyakrabban kerül sor járőrözésre (a jelentéstételi időszak alatt összesen 2816 járőrözés volt), kiegészítő képzéseket tartottak, és különböző technikai eszközöket (különösen éjjellátó eszközöket) szereztek be. A támaszponti felségterület polgári adminisztrációja továbbra is sikeresen osztja meg hírszerzési adatait, és mindkét féllel jó együttműködést tart fenn.

A ciprusi török közösség információi szerint a jelentéstételi időszak alatt 2713 harmadik országbeli állampolgár belépését nem engedélyezték Ciprus északi részére (közülük 1146-an Törökországból érkeztek);[11] 582 illegális bevándorlót tartottak vissza (legtöbbjük Szíriából érkezett), és 564 kiutasítási határozatot hoztak (bár ténylegesen egy kitoloncolást sem hajtottak végre).

A Bizottság továbbra is építő jellegű párbeszédet folytat munkaszinten a Ciprusi Köztársaság illetékes hatóságaival és a támaszponti felségterületek polgári adminisztrációjával. Közös munkaértekezletet és egyéb találkozókat tartottak, melyek során különösen a zöld vonalon keresztül zajló illegális migrációra koncentráltak.

A találkozó alkalmával a Ciprusi Köztársaság képviselői tájékoztatták a Bizottságot a jelentéstételi időszakban hozott intézkedésekről. Ezek közé tartozott a CYPOL által elfogadott négyéves stratégiai terv (2008–2011) – melynek az illegális migráció elleni küzdelem is részét képezi –, kiegészítő személyzet átcsoportosítása a zöld vonalon való járőrözéshez a helyi rendőrőrsök és más rendőrségi szolgálatok személyi állományából[12], speciális rendőrségi alakulat állandó jelenléte a Pergamos és Pyla falvak körüli sérülékeny övezetben, egyetértési megállapodás aláírása 2009 áprilisában a CYPOL és a ciprusi Nemzeti Gárda között, melynek célja a szorosabb együttműködés és a zöld vonal megfigyelésére szolgáló két helikopter[13] igénybevétele.

A jelentéstételi időszakban a Ciprusi Köztársaság és a támaszponti felségterület egyaránt megerősítette a zöld vonal megfigyelését. A Ciprusi Köztársaság továbbra is igyekszik elkerülni minden olyan intézkedést, amely ahhoz vezethetne, hogy a zöld vonal külső határnak tűnjön. A ciprusi görög és török közösség között semmilyen közvetlen információcserére nem került sor a jelentéstételi időszak során. A bűnözéssel és bűnügyekkel foglalkozó, mindkét közösséget magában foglaló és az ENSZ égisze alatt működő szakmai bizottság keretében azonban a két közösség vezetői elvben megállapodtak arról, hogy külön egységet hoznak létre az információcsere érdekében.

Az átkelőhelyeken végzett ellenőrzéseket hatékonynak értékelték. Azonban tekintettel az illegális bevándorlók továbbra is aggasztóan magas számára, a Bizottság úgy véli, hogy a zöld vonal átkelőhelyei közötti ellenőrzések megerősítése, amelyeket a Ciprusi Köztársaság a zöld vonalról szóló rendelet 3. cikke szerint, a támaszponti felségterület polgári adminisztrációja pedig a zöld vonalról szóló rendelet 2. cikkének (5) bekezdése alapján végez, jelentősen hozzájárul majd az EU-ba irányuló illegális migráció problémájának kezeléséhez. A két közösség közötti kapcsolatokat azonban nem szabad akadályozni.

4. Áruk áthaladása

4.1. A kereskedelem értéke

Az 1480/2004/EK bizottsági rendelet[14] 8. cikke szerint a Ciprusi Török Kereskedelmi Kamara (a továbbiakban: CTKK) havonta jelentést tett azon áruk típusáról, mennyiségéről és értékéről, amelyekre kísérőokmányokat állított ki.

A Ciprusi Köztársaság hatóságai a Bizottság számára havonta készített jelentésükben szintén közölték azon áruk típusát, mennyiségét és értékét, amelyek áthaladtak a zöld vonalon. Az említett jelentések azokra az árukra terjedtek ki, amelyek a támaszponti felségterület fennhatósága alá tartozó Pergamos és Strovilia átkelőhelyeken keresztül léptek be a kormány ellenőrzése alatt álló területekre.

A CTKK jelentései szerint 8 573 421 EUR összeget tett ki azon áruk teljes értéke, amelyekre a jelentéstételi időszakban kísérőokmányokat állítottak ki, míg a ténylegesen forgalomba hozott áruk értéke 5 471 465 EUR volt.[15]

Az előző jelentéstételi időszakkal összevetve ezek a számadatok azt mutatják, hogy a zöld vonalon átlépő áruk összértéke növekedett. A Ciprusi Köztársaság hatóságai által benyújtott jelentések szerint a zöld vonalat ténylegesen átlépő áruk kereskedelmi összértéke több mint harmadával nőtt, és az előző jelentéstételi időszakban elért 4 473 408 EUR összeggel szemben körülbelül 6 111 030 EUR-ra rúgott. Meg kell azonban jegyezni, hogy a kereskedelem összértékének közel 30%-át ismét a burgonyakereskedelem tette ki, amely egyidejűleg a zöld vonalat átlépő kereskedelem terén bekövetkezett növekedés fő okozója is.

A zöld vonalat 2008 októberében több mint 830 000 EUR értékű áru lépte át. A zöld vonalról szóló rendelet hatálybalépése óta ez volt a legmagasabb jelentett érték. A kereskedelmi forgalom legfontosabb összetevője a burgonya volt, több mint 450 000 EUR értékben.

A zöld vonalon keresztül folyó kereskedelem a ciprusi török közösség teljes kereskedelmének arányában folyamatosan nőtt, és 2008-ban majdnem 12%-os rekordmagasságot ért el.

Noha nem tartozik a zöld vonalról szóló rendelet hatálya alá, érdemes megjegyezni, hogy a Ciprusi Kereskedelmi és Iparkamarától származó számadatok szerint a kormány ellenőrzése alatt álló területekről Ciprus északi részére irányuló kereskedelem a jelentéstételi időszakban 1 095 060 EUR értéket tett ki az előző időszakban elért 1 015 340 EUR értékkel szemben. A kormány ellenőrzése alatt álló területekről Ciprus északi részére irányuló kereskedelem mértéke tehát körülbelül azonos maradt, és az ellentétes irányú kereskedelem mintegy hatodát teszi ki (az előző jelentéstételi időszakban még egynegyede volt).[16]

A ciprusi török közösség továbbra is olyan kereskedelmi rendszert alkalmaz, amely elvileg „tükrözi” a zöld vonalról szóló rendeletben foglalt korlátozásokat. A zöld vonalról szóló rendelet 2008-as módosításait azonban nem vezették át, különös tekintettel a zöld vonalat átlépő személyek személyes poggyászában szállított áruk megengedett összértékének 135 EUR-ról 260 EUR-ra történő növekedésére (lásd az 1. pontot). A ciprusi török kereskedelmi rendszert nem mindig alkalmazzák következetesen, ami megnehezíti a fenntartható kereskedelmi kapcsolatok kialakítását. A ciprusi török fél nyíltan elismerte, hogy ennek fő oka a helyi gazdaság védelme. Például 2008 nyarán számos török ciprusi burgonyatermesztőnek nem engedélyezték, hogy a zöld vonalon keresztül vetőburgonyát vigyen Ciprus északi részére. Ez a probléma nem öltött akkora méreteket, hogy jelentős hatással járjon az ottani burgonyatermesztésre.

4.2. Árutípusok

A forgalmazott áruk típusaira vonatkozó számadatok azt mutatják, hogy új termékek csak korlátozott számban léptek be a zöld vonalon keresztül a kormány ellenőrzése alatt álló területekre; ezek közül a friss hal volt a legjelentősebb. Az előző jelentéstételi időszakhoz hasonlóan a zöldségek képezték a forgalmazott áruk legnagyobb csoportját, amelyet ebben az évben az építőanyagok és a kőből készült áruk csoportja követett.[17]

A jelentéstételi időszakban a zöld vonalon áthaladó kereskedelem egyetlen kivétellel kizárólag a szigeten belüli kereskedelmet szolgálta. 2008 májusában (kereskedelmi értékkel nem rendelkező) talaj- és vízmintákat szállítottak át a zöld vonalon, amelyeket ezt követően tesztelés céljából Németországba továbbítottak. Ugyanakkor továbbra is fennáll annak gyanúja (amelyről független növény-egészségügyi szakértők küldtek jelentést a Bizottságnak), hogy olyan ciprusi török burgonyát, amelyet a bejelentés szerint ciprusi fogyasztásra szántak, a kormány által ellenőrzött területen újracsomagoltak, majd külföldön értékesítettek.

4.3. Szabálytalanságok

2008 májusa óta nyolc olyan (7166 EUR kereskedelmi összértékű) olyan szabálytalansági esetet jelentettek a Ciprusi Köztársaság hatóságai, amikor nem engedélyezték az áruk zöld vonalon való átlépését. Három esetben friss halat foglaltak le és semmisítettek meg, mivel a Ciprusi Köztársaság állat-egészségügyi hatóságainak megállapításai szerint ezek a szállítmányok nem feleltek meg az élelmiszer-biztonsági előírásoknak (az áruk összértéke 2137 EUR volt). Az áruk visszatartásának további okai a következők voltak: a jelentés szerint a jelölési előírásoknak nem megfelelő termékek (pl. építőanyagok és kábelek), fertőző betegségek hordozásának kockázata (szőlőlevelek), valamint a citrusfélék, az eukaliptusz és a fenyőfa kereskedelmének tilalma.

Ezenkívül száj- és körömfájás terjesztésének kockázatát állapították meg, aminek alapján a Bizottság 2009 áprilisában megtiltotta a széna és a szalma kereskedelmét a zöld vonalon.

2009 áprilisában a Ciprusi Köztársaság parlamentjében folytatott vita során néhány képviselő azt panaszolta, hogy a Törökországból származó áruk piacra juttatása céljából visszaéltek a zöld vonalról szóló rendelettel. A Ciprusi Köztársaság illetékes hatóságai vizsgálatot folytatnak az ügyben. A Bizottság tudomására nem jutott olyan szabálytalansági eset, ami akár a Bizottságnak küldött havi jelentések keretében, akár hivatalos csatornákon keresztül megerősítést nyert volna.

4.4. Kedvező fejlemények az áruk mozgása terén

A jelentéstételi időszak során bekövetkezett pozitív fejleményeknek köszönhetően megszűnt néhány olyan akadály, amely korábban korlátozta a zöld vonalon keresztül folyó kereskedelmet. E fejlemények a következők:

- 2009 márciusában a ciprusi görög és ciprusi török közösség vezetői a CTKK és a Ciprusi Kereskedelmi és Iparkamara (CKIK) által közösen szervezett rendezvény alkalmával együttes nyilatkozatot adtak ki, amely bátorítja a zöld vonalon keresztül bonyolított kereskedelmet.[18]

- Ugyanez a rendezvény indította el az UNDP-ACT által finanszírozott „Interdependencia” projektet, melynek célja a szigeten belüli kereskedelmi és üzleti együttműködés fokozása, a gazdasági interdependencia növelése, a kooperatív tervezés ösztönzése, valamint több lehetőség biztosítása partnerségek kialakításához.

- A három kamara (CKIK, a CTKK és a Ciprusi Török Iparkamara – CTIK) közötti kerekasztal-megbeszélések további folytatása.

- Az USAID által finanszírozott EDGE projekt égisze alatt számos tevékenységet hajtottak végre a zöld vonalon folyó kereskedelem megkönnyítése céljából. Ezek közé tartozott a ciprusi török közösség vetőburgonya- és mezőgazdaságigép-beszerzéseinek elősegítése, részletes kereskedelmi elemzések készítése a további kereskedelmi lehetőségek feltérképezésére, interaktív internetes oldalak elindítása és megismertetése („a ciprusi termelői hálózat” internetes portálja), valamint segítségnyújtás a két közösség közötti „zöld vonal vitarendezési mechanizmus” létrehozásának előkészítő munkájához.

- A nagy volumenű burgonyakereskedelem zökkenőmentesen folytatódott.

4.5. Az áruk mozgásával kapcsolatosan továbbra is fennálló akadályok és nehézségek

Az említett kedvező fejlemények ellenére továbbra is számos akadály áll a zöld vonalon keresztül bonyolított kereskedelem útjában.

Tavaly óta semmilyen előrelépésről nem számolhatunk be a közlekedés területén.[19] A ciprusi török haszongépjárművek, és különösen a teherautók és autóbuszok, még mindig nem közlekedhetnek szabadon a szigeten. A gazdasági együttműködés élénkítését segítené, ha mindkét fél részéről nagyobb rugalmasság lenne tapasztalható.

A kereskedelem előtt álló akadályok lebontása terén sem történt előrelépés a Török Ciprióta Kereskedelmi Kamara által a Bizottsághoz benyújtott jelentés szerint. A ciprusi török kereskedők szerint továbbra is nehézségekkel kerülhetnek szembe, amikor termékeiket a kormány ellenőrzése alatt álló területek áruházainak polcaira szeretnék eljuttatni, vagy ha e területek sajtótermékeiben áruikat és szolgáltatásaikat reklámozni kívánják. Úgy tűnik, a zöld vonal déli oldalának vásárlói körében még mindig él egyfajta pszichológiai akadály azt illetően, hogy eredetmegjelöléssel ellátott ciprusi török termékeket vásároljanak. Ezek a pszichológiai akadályok kevésbé markánsak, ha a termékeket (újra-)csomagolták – a konkrét eredet megjelölése nélkül[20].[21] A 2009. évi Ciprusi Nemzetközi Kereskedelmi Vásárról nagyon korlátozott ciprusi török részvételt jelentettek.

Végezetül továbbra is elterjedt az árucikkek zöld vonalon keresztül történő csempészése (bár a csökkenő árkülönbségek következtében valószínűleg valamelyest kisebb mértékű). Az informális vélemények és a sajtójelentések[22] továbbra is arra engednek következtetni, hogy a csempészett árumennyiség többszörösen meghaladja a legális kereskedelem volumenét. A Ciprusi Köztársaság és a támaszponti felségterület vámhatósága által lefoglalt áruk alapján megállapítható, hogy továbbra is a cigaretta és a dohány más formái a leginkább csempészett árucikkek; a csempészett árucikkek közé tartozik emellett a kereskedelmi mennyiségű friss hal és a csiga is.

Az árucsempészet problémája is mutatja, milyen nagy szükség van továbbra is arra, hogy a Ciprusi Köztársaság kormánya és a támaszponti felségterület polgári adminisztrációja hatékonyan ellenőrizze a zöld vonalat. Ezen túlmenően valószínűleg segítene, ha a támaszponti felségterület polgári adminisztrációja szigorúbban ellenőrizné a ciprusi török lakosság számára az ütközőzónában fekvő Pyla falun keresztül szállított áruk természetét és mennyiségét (a zöld vonalról szóló rendelet 4. cikkének (10) bekezdése), valamint a Pergamos falujához közeli informális „átkelőhelyeket”.

4.6. A kereskedelem megkönnyítése

Az alábbi intézkedéseket hajtották végre bizonyos termékek kereskedelmének megkönnyítése érdekében:

Burgonya

A burgonya nem vámköteles; azonban minden teherautónak növény-egészségügyi vizsgálati jelentéssel kell rendelkeznie, amelyet az 1480/2004/EK bizottsági rendelet[23] III. mellékletével összhangban független növény-egészségügyi szakértők adnak ki. A zöld vonalat keresztező burgonyakereskedelem megkönnyítése érdekében a Bizottság a két fő betakarítási időszakban biztosította e szakértők folyamatos jelenlétét.

Mivel nőtt a szolgáltatásaik iránt igény, a Bizottság hét további független növényegészségügyi szakértőt nevezett ki, hogy segítsék a burgonyák vizsgálatának lebonyolítását.

Citrusfélék

2008 októberében lépte át az első jelentős citrusszállítmány a zöld vonalat. Ezt számos további követte, és esély van a kereskedelem további növekedésére is.

Méz és hal

A friss hal kereskedelme 2008. június végén kezdődött, és a kezdeti problémák ellenére végül sikeresnek bizonyult. 2009 áprilisában a zöld vonalon keresztül több mint 82 000 EUR értékű halkereskedelem bonyolódott. A Bizottság által kinevezett független tagállami szakértők a 2007/330/EK bizottsági határozat[24] I. mellékletével összhangban további ciprusi török halászhajók vizsgálatát végezték el.

A mézkereskedelem fogyasztóvédelmi és egészségvédelmi okok miatt nem kezdődhetett meg a jelentéstételi időszakban, mivel a mézmintákon végzett vizsgálatok eredményei nem voltak kielégítőek.

Paradicsom és hagyma

Független tagállami szakértők véletlenszerű helyszíni vizsgálatokat végeztek a termények összmennyiségének felbecslésére. Ezzel a CTKK azon erőfeszítéseit támogatták, amelyek a nyomon követhetőség és a felügyelet javítására irányulnak.

5. Következtetések

A zöld vonal engedélyezett átkelőhelyeknél történő ellenőrzése kielégítő.

A jelentéstételi időszakban a Ciprusi Köztársaság és az Egyesült Királyság fennhatósága alá tartozó támaszponti felségterület egyaránt megerősítette a zöld vonal felügyeletét. A zöld vonalat illegálisan átlépő harmadik országbeli állampolgárok száma azonban továbbra is komoly aggodalomra ad okot, jóllehet az elfogott illegális bevándorlók összlétszáma enyhén csökkent a jelentéstételi időszak alatt az elmúlt év rekordmagasságú szintjéhez képest. A Bizottság úgy ítéli meg, hogy amennyiben a Ciprusi Köztársaság és a támaszponti felségterület polgári adminisztrációja tovább erősítenék a zöld vonal általuk ellátott felügyeletét az átkelőhelyek közötti szakaszokon, az jelentősen hozzájárulna az illegális migráció problémájának kezeléséhez. A Ciprusi Köztársaság továbbra is igyekszik elkerülni minden olyan intézkedést, amely ahhoz vezethetne, hogy a zöld vonal külső határnak tűnjön.

A zöld vonalat átlépő áruk tekintetében bejelentett adatok azt mutatják, hogy az előző jelentéstételi időszakhoz képest ismét nőtt a zöld vonalat átlépő árucikkek összértéke. A Ciprusi Köztársaság hatóságai által benyújtott jelentések szerint a zöld vonalat átlépő áruk kereskedelmi összértéke több mint harmadával nőtt, és az előző jelentéstételi időszakban elért 4 473 408 EUR összeggel szemben körülbelül 6 111 030 EUR-ra rúgott. Az összeg majdnem 30%-át a burgonyakereskedelem tette ki.

A zöld vonalról szóló rendelet tavalyi módosításait zökkenőmentesen végrehajtották. Ezek azonban nem eredményeztek jelentős növekedést a zöld vonalon keresztül folyó kereskedelem, vagy a török ciprusiak által nyújtott szolgáltatások vonatkozásában.

A zöld vonalon keresztül bonyolított kereskedelem mértéke összességében továbbra is alacsony, részben maga a rendelet korlátozott alkalmazási köre következtében. A ciprusi török összkereskedelemben ugyanakkor nőtt a zöld vonalon keresztül zajló kereskedelem aránya.[25]

Az áruk mozgása tekintetében pozitív fejlemények történtek. A zöld vonalon keresztül bonyolított kereskedelem azonban továbbra sem akadálymentes. A ciprusi török haszongépjárművek, különösen a teherautók és autóbuszok, nem közlekedhetnek szabadon a szigeten. Ezenkívül nem számolhatunk be előrelépésről a kereskedelem előtt álló akadályok tekintetében sem. Végezetül a zöld vonalon keresztül zajló árucsempészet továbbra is kiterjedtnek tűnik.

A Bizottság különböző intézkedéseket hozott a határvonalon keresztül folyó kereskedelem megkönnyítése érdekében, különösen a burgonya, a citrusfélék, és a hal kereskedelme tekintetében.

Az átfogó következtetés szerint a zöld vonalról szóló rendelet továbbra is működőképes alapot képez a személyek és áruk belépésének lehetővé tételére a Ciprusi Köztársaság kormányának ellenőrzése alatt álló területekre. A Bizottság továbbra is figyelemmel kíséri a rendelet végrehajtását.

[1] HL L 161., 2004.4.30., 128. o. A legutóbb az 587/2008/EK tanácsi rendelettel (HL L 163., 2008.6.24., 1. o.) módosított rendelet.

[2] HL L 163., 2008.6.24., 1. o. A Tanács 2008. június 16-i 587/2008/EK rendelete a 866/2004/EK rendelet módosításáról.

[3] A továbbiakban: támaszponti felségterület.

[4] A Ciprusi Köztársaság statisztikái szerint 2007 novemberéig havi átlagban 50 000–60 000 görög ciprusi jármű lépett át Ciprus északi felébe, majd ez a szám hirtelen harmadára esett vissza (15 000–20 000 jármű), és ezt követően ezen az alacsony szinten maradt a jelentéstételi időszakban is. Ez a visszaesés főként abból következik, hogy 2007 novemberétől a jelentett statisztikák nem tartalmazzák a (támaszponti területek fennhatósága alá tartozó) Pergamos és Strovilia átkelőhelyeknél átkelt járműveket.

[5] A Ciprusi Köztársaság hatóságai nem tartják nyilván a ciprusi görögök visszatérését a kormány ellenőrzése alatt álló területekre, illetve a ciprusi törökök visszatérését Ciprus északi részére (lásd a VII. mellékletet).

[6] A török ciprusi közösség információi szerint a jelentéstételi időszak alatt 645 091 ciprusi görög 200 892 járművel lépett át a kormány ellenőrzése alatt álló területekről Ciprus északi részére, illetve 1 708 919 ciprusi török 645 303 járművel kelt át Ciprus északi részéről a kormány ellenőrzése alatt álló területekre.

[7] Lásd a VI. mellékletet.

[8] Lásd különösen a zöld vonalról készített tavalyi jelentés (a Bizottság 2008.8.27-i közleménye, COM(2008) 529 végleges) 4. oldalát.

[9] A százalékok a 65%-os érték összetevőiként értendők.

[10] Lásd a VI. és VIII. mellékletet.

[11] Közülük csupán 17-et tartóztattak fel a zöld vonal átkelőhelyein.

[12] Összesen legalább napi 129 munkaórát (előző évben 110-et) vettek igénybe a zöld vonal átkelőhelyei közötti járőrözésre, amelyet 328 (előző évben 241) helyi rendőr teljesített; (a növekedés részben a megnövekedett jelentéstételi kötelezettségnek tudható be). Ezenkívül a rendőrség más szolgálatai speciális műveleteket, valamint rendszeres és véletlenszerű járőrözést hajtanak végre.

[13] A jelentéstételi időszak során két helikopter (az előző évben egy) összesen 100 óra járőrözést teljesített a zöld vonalon (előző évben 90 órát).

[14] A Bizottság 2004. augusztus 10-i 1480/2004/EK rendelete (HL L 272., 2004.8.20., 3. o.).

[15] Lásd az I., II., és III. mellékletet.

[16] Azonban a hitelkártyás fizetésekre vonatkozó statisztikák arra engednek következtetni, hogy a ciprusi törökök több millió eurót (és egyre többet) költöttek el a kormány ellenőrzése alatt álló területek élelmiszer-áruházaiban és egyéb üzleteiben, ami nem jelenik meg a zöld vonalra vonatkozó hivatalos statisztikákban.

[17] Lásd a IV. és V. mellékletet.

[18] Az együttes nyilatkozat a következő honlapon olvasható: http://www.ktto.net/interdependence/index.html

[19] Részletes elemzés a tavalyi zöld vonalról szóló jelentésben található.

[20] További részletekért lásd a következőt: Mete Hatay, Fiona Mullen, Julia Kalimeri, „Intra-island trade in Cyprus – Obstacles, oppositions and psychological barriers”, Prio Cyprus Centre, 2008.

[21] Ezt a független növény-egészségügyi szakértők is megerősítették.

[22] Lásd például a CKIK elnökének a ciprusi sajtóban 2009. január 12-én és 13-án megjelent nyilatkozatait.

[23] A Bizottság 2004. augusztus 10-i 1480/2004/EK rendelete (HL L 272., 2004.8.20., 3. o.).

[24] A Bizottság 2007. május 4-i 2007/330/EK határozata (HL L 123., 2007.5.12., 30. o.).

[25] A zöld vonalról szóló rendelet hatálybalépése óta eltelt öt évben ez az arány kb. 2%-ról 10%-ra nőtt. A ciprusi török export éves értékét összességében 50 millió EUR körülire becsülik.